**Príloha č. 3A Návrh zmluvy**

**ZMLUVA O DIELO**

uzatvorená podľa ustanovení podľa § 536 a nasl. zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**“)

(ďalej len „**zmluva**“)

**OBJEDNÁVATEĽ:**

Názov organizácie:  **Mesto Skalica**

Sídlo organizácie: Námestie slobody 145/10, 909 01 Skalica

Štatutárny zástupca: Ing. Ľudovít Barát, primátor mesta

IČO: 00 309 982

Bankové spojenie: VÚB, a.s.

Číslo účtu: 20124182/0200

IBAN: SK79 0200 0000 0000 2012 4182 Telefón, fax: +421 34 69 03 210

/ďalej len „**objednávateľ**“/

**ZHOTOVITEĽ:**

**Názov organizácie:**

Sídlo organizácie:

Štatutárny zástupca:

IČO:

IČ DPH:

Osoba oprávnená konať vo veciach technických:

Bankové spojenie:

Číslo bežného účtu:

Zapísaná:

Telefón, fax:

/ďalej len „**zhotoviteľ**“/

/ďalej spolu „zhotoviteľ“ a „objednávateľ“ aj ako „**zmluvné strany**“, resp. „**zmluvná strana**“/.

**Článok 1**

**Základné ustanovenia**

* 1. Objednávateľ vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**zákon o verejnom obstarávaní**”) podlimitnú zákazku na uskutočnenie služieb, ktorej predmetom 1. časti je zhotovenie diela „**Regenerácia zelene vo vnútrobloku sídliska na ul. Mallého, Skalica**“ (ďalej len „**dielo**“).
  2. Do predmetného postupu zadávania zákazky (1. časť) predložil súťažnú ponuku aj zhotoviteľ. Na základe vyhodnotenia súťažných ponúk predložených v rámci predmetného postupu zadávania zákazky (1. časť) zmluvné strany uzatvárajú túto zmluvu o dielo.
  3. Zhotoviteľ týmto vyhlasuje, že je spôsobilý túto zmluvu uzatvoriť a plniť záväzky v nej obsiahnuté.
  4. Neoddeliteľnou súčasťou tejto zmluvy sú jej prílohy:

Príloha č. 1: Projektová dokumentácia diela (ďalej len „**príloha č. 1**“),

Prílohu č. 2: Špecifikácia ceny diela – rozpočet (ocenený výkaz výmer) (ďalej len „**príloha č. 2**“),

Príloha č. 3: Zoznam subdodávateľov (ďalej len „**príloha č. 3**“).

**Článok 2**

**Predmet zmluvy**

1. Predmetom zmluvy je záväzok zhotoviteľa poskytnúť objednávateľovi služby podľa špecifikácie uvedenej v prílohe č. 1 zmluvy (ďalej len „**predmet plnenia**“) za podmienok uvedených v tejto zmluve a v súťažných podkladoch predmetnej podlimitnej zákazky a záväzok objednávateľa zaplatiť zhotoviteľovi za predmet plnenia odmenu za podmienok dohodnutých v tejto zmluve.

**Článok 3**

**Plnenie zmluvy**

* 1. Zhotoviteľ sa zaväzuje za podmienok stanovených touto zmluvou a jej prílohami riadne a včas zrealizovať predmet zmluvy objednávateľovi.
  2. Zhotoviteľ začne poskytovať objednávateľovi predmet plnenia v zmysle tejto zmluvy na základe osobitnej písomnej výzvy objednávateľa doručenej zhotoviteľovi (ďalej len „**výzva na plnenie**“), a to do 5 pracovných dní odo dňa doručenia výzvy na plnenie zhotoviteľovi. Zhotoviteľ berie na vedomie a súhlasí s tým, že objednávateľ je oprávnený, nie povinný, vyzvať zhotoviteľa na poskytovanie predmetu plnenia. Zhotoviteľ nemá nárok na akúkoľvek kompenzáciu za plnenie, ktoré poskytol objednávateľovi bez predchádzajúcej písomnej výzvy na plnenie.

**Článok 4**

**Cena a platobné podmienky**

* 1. Cena za plnenie podľa tejto zmluvy je stanovená dohodou zmluvných strán a je v súlade so zákonom č. 18/1996 Z. z. o cenách v znení neskorších predpisov a vyhláškou č. 87/1996 Z. z. Ministerstva financií Slovenskej republiky, ktorou sa vykonáva zákon Národnej rady Slovenskej republiky č.18/1996 Z. z. o cenách v znení neskorších predpisov.

4.2. Celková cena za predmet plnenia realizovaný pre objednávateľa bola zmluvnými stranami dohodnutá vo výške ................ EUR bez DPH (slovom ......................... EUR bez DPH); teda .................... EUR vrátane DPH (slovom ............................. EUR vrátane DPH). Štruktúrovaný rozpočet za predmet plnenia podľa tejto zmluvy, ktorý tvorí prílohu č. 2 tejto zmluvy, a je pre zmluvné strany záväzný. Cenu je možné meniť v rozsahu zmeny sadzby DPH a iných administratívnych opatrení štátu, a to formou písomného dodatku k zmluve, okrem zmeny odmeny z dôvodu zmeny sadzby DPH na základe zákona, ktorú nie je potrebné meniť dodatkom k tejto zmluve.

* 1. Zhotoviteľ má právo vystaviť faktúru po protokolárnom odovzdaný celého diela a akceptácii objednávateľom.
  2. Splatnosť faktúry je 60 kalendárnych dní odo dňa jej doručenia objednávateľovi zo strany zhotoviteľa za predpokladu, že doručená faktúra bude spĺňať všetky zákonné a zmluvné náležitosti a bude doručená na adresu objednávateľa uvedenú v záhlaví tejto zmluvy v troch vyhotoveniach. Lehota splatnosti začína plynúť dňom nasledujúcim po dni, v ktorom bola faktúra preukázateľne doručená objednávateľovi. Úhrada faktúry bude realizovaná bezhotovostným platobným stykom na účet zhotoviteľa, ktorý je uvedený v záhlaví tejto zmluvy. Zhotoviteľ berie na vedomie, že predmet tejto zmluvy je financovaný z prostriedkov Európskej únie (ďalej len „**EÚ**“). Zhotoviteľ berie na vedomie, že uvedené financovanie platieb z prostriedkov EÚ je časovo a administratívne náročné. Zhotoviteľ zároveň súhlasí a vyhlasuje, že lehota splatnosti nie je v hrubom nepomere k právam a povinnostiam vyplývajúcim z tejto zmluvy.
  3. Faktúra musí byť vyhotovená v súlade so všeobecne záväznými právnymi predpismi a musí obsahovať najmä nasledovné náležitosti:

- číslo faktúry,

- obchodné meno a sídlo objednávateľa,

- obchodné meno a sídlo zhotoviteľa,

- lehota splatnosti faktúry,

- číslo a názov zmluvy,

- názov a adresa banky zhotoviteľa,

- číslo účtu zhotoviteľa v tvare IBAN,

- suma požadovaná na platbu v EUR zaokrúhlená na dve desatinné miesta,

- náležitosti pre účely DPH (sadzba DPH, DIČ a kurz NBS pre prepočet inej meny na EUR),

- podpis zodpovednej osoby za zhotoviteľa,

- názov projektu a kód ITMS projektu.

* 1. K faktúre bude priložený preberací protokol podľa článku 7 ods. 7.5. tejto zmluvy v písomnej a elektronickej forme (formát súboru podporovaného programom Excel).
  2. V prípade omeškania objednávateľa s úhradou faktúry alebo iného peňažného záväzku podľa tejto zmluvy, bude mať zhotoviteľ nárok na zaplatenie úroku z omeškania vo výške v zmysle všeobecne záväzných právnych predpisov za každý deň omeškania z ceny plnenia, s ktorou je objednávateľ v omeškaní.
  3. Objednávateľ je oprávnený namietať vecnú ako aj formálnu správnosť faktúry zhotoviteľa. V prípade, ak nie sú spolu s faktúrou predložené objednávateľovi všetky povinné podklady alebo objednávateľ namieta formálnu a/alebo vecnú správnosť fakturácie zhotoviteľa, je objednávateľ oprávnený vrátiť zhotoviteľovi faktúru spolu s písomným vysvetlením takéhoto postupu, a to do 5 pracovných dní odo dňa jej doručenia. V prípade vrátenia faktúr neplynie lehota splatnosti. Nová lehota splatnosti začne plynúť až po doručení formálne a vecne správnej faktúry objednávateľovi spolu so všetkými povinnými podkladmi.

**Článok 5**

**Termín plnenia**

* 1. Objednávateľ a zhotoviteľ sa dohodli, že Predmet plnenia tejto zmluvy bude zrealizovaný v lehote do 10 týždňov od doručenia písomnej výzvy na plnenie podľa článku 3.2. zmluvy.

**Článok 6**

**Miesto plnenia**

6.1. Miestom plnenia/realizácie predmetu tejto zmluvy: Mesto Skalica; vnútroblok ohraničený ulicami Dr. Clementisa, Mallého, Mazúrova, areálom MŠ Clementisa a MŠ Hviezdoslavova.

**Článok 7**

**Spôsob plnenia zmluvy**

7.1. Zhotoviteľ odovzdá plnenie zmluvy v súlade s touto zmluvou na základe požiadaviek stanovených v prílohe č. 1 tejto zmluvy. Pri odovzdaní plnenia zmluvy podpíšu zástupcovia obidvoch zmluvných strán preberací protokol.

7.2. Zhotoviteľ odovzdá objednávateľovi predmet plnenia v lehote podľa článku 5.1. tejto zmluvy. Prevzatie diela alebo jeho časti môže objednávateľ odmietnuť pre vady a nedorobky až do ich odstránenia.

7.3. Objednávateľ prevezme predmet plnenia podľa tejto zmluvy, ak je tento realizovaný v súlade so zmluvou a bol schválený a podpísaný preberací protokol.

7.4. Plnenie podľa tejto zmluvy je dodané/zrealizované v momente, keď objednávateľ schváli a podpíše preberací protokol.

7.5. Preberací protokol bude obsahovať :

- identifikáciu zmluvných strán,

- opis poskytnutého/zrealizovaného predmetu plnenia,

- dátum poskytnutia/zrealizovania predmetu plnenia.

7.6. Bez ohľadu na platný preberací protokol zhotoviteľ a objednávateľ naďalej zodpovedajú za splnenie akejkoľvek svojej povinnosti vyplývajúcej im z tejto zmluvy.

**Článok 8**

**Zodpovednosť za vady**

8.1. Zhotoviteľ zodpovedá za vady, ktoré vzniknú z plnenia tejto zmluvy.

8.2. Zhotoviteľ sa zaväzuje na vlastné náklady bezodkladne po oznámení objednávateľa odstrániť vzniknuté vady plnenia tejto zmluvy.

**Článok 9**

**Práva a povinnosti zmluvných strán**

**Povinnosti Objednávateľa**

9.1. Objednávateľ sa zaväzuje poskytnúť zhotoviteľovi všetky potrebné dokumenty a závažné informácie, požadované pre včasnú realizáciu predmetu plnenia.

9.2. Objednávateľ je povinný zabezpečiť zhotoviteľovi potrebnú súčinnosť. Ak objednávateľ neposkytne zhotoviteľovi potrebnú súčinnosť a/alebo spoluprácu, neposkytne potrebné dokumenty a závažné informácie týkajúce sa predmetu tejto zmluvy včas, alebo nezabezpečí ich poskytnutie včas, respektíve vôbec nie, zhotoviteľ nenesie žiadnu zodpovednosť za prípadné škody, omeškanie alebo nemožnosť zrealizovať predmet plnenia v dohodnutom rozsahu a termínoch.

**Povinnosti Zhotoviteľa**

9.3. Zhotoviteľ je povinný pri plnení tejto zmluvy postupovať na vysokej profesionálnej úrovni, so všetkou odbornou starostlivosťou, ktorú možno pri poctivom obchodnom styku od zhotoviteľa požadovať. Zhotoviteľ sa zaväzuje dodržiavať pri plnení tejto zmluvy všetky všeobecne záväzné právne predpisy.

9.4. Zhotoviteľ zaobchádza so všetkými vecami a informáciami, ktoré obdrží v súvislosti s plnením tejto zmluvy, ako s dôvernými a bez predchádzajúceho písomného súhlasu objednávateľa nesmie takéto veci alebo informácie sprístupniť tretej osobe.

9.5. Zhotoviteľ je povinný pri plnení tejto zmluvy dodržiavať zásady poctivého obchodného styku a zdržať sa akéhokoľvek konania, ktoré by mohlo byť posúdené ako konanie v rozpore s dobrými mravmi hospodárskej súťaže.

9.6. Zhotoviteľ je povinný zdržať sa pri plnení tejto zmluvy akéhokoľvek konania, ktoré by mohlo v dôsledku konfliktu záujmov spochybniť nestrannosť a základný účel plnenia tejto zmluvy. Konflikt záujmov podľa predchádzajúcej vety, ako uprednostnenie osobného záujmu zhotoviteľa pred záujmom na riadnom plnení tejto zmluvy, môže vzniknúť najmä v dôsledku ekonomických záujmov, politických alebo národnostných preferencií, rodinných vzťahov, alebo vzťahov s blízkymi osobami alebo iného spojenia, resp. spoločných záujmov. Zhotoviteľ sa zaväzuje bezodkladne písomne oznámiť objednávateľovi vznik konfliktu záujmov a vykonať kroky na odstránenie akejkoľvek skutočnosti, ktorá by mohla byť považovaná za konflikt záujmov.

9.7. Zhotoviteľ sa zaväzuje strpieť výkon kontroly/auditu súvisiaceho s realizáciou diela kedykoľvek počas platnosti a účinnosti príslušnej Zmluvy o poskytnutí nenávratného finančného príspevku uzavretej objednávateľom ako prijímateľom nenávratného finančného príspevku za účelom financovania predmetného diela, a to zo strany oprávnených osôb na výkon kontroly/auditu v zmysle príslušných právnych predpisov SR a EÚ, najmä Zákon o príspevku z EŠIF – zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov. Zákon o finančnej kontrole a audite – zákon č. 357/2015 Z. z. o finančnej kontrole a audite o zmene a doplnení niektorých zákonov v znení neskorších predpisov a príslušnej Zmluvy o nenávratnom finančnom príspevku a jej príloh vrátane Všeobecných zmluvných podmienok a poskytnúť týmto orgánom riadne a včas všetku potrebnú súčinnosť. Porušenie tejto povinnosti zhotoviteľa je podstatným porušením zmluvy, ktoré oprávňuje objednávateľa od zmluvy odstúpiť.

Oprávnené osoby na výkon kontroly/auditu sú najmä:

1. Poskytovateľ a ním poverené osoby,
2. Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,
3. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
4. Orgán auditu, jeho spolupracujúce orgány a osoby poverené na výkon kontroly/auditu,
5. Splnomocnení zástupcovia Európskej Komisie a Európskeho dvora audítorov,
6. Orgán zabezpečujúci ochranu finančných záujmov EÚ,
7. Osoby prizvané orgánmi uvedenými v písm. a) až f) v súlade s príslušnými právnymi predpismi SR a právnymi aktmi EÚ.

9.8. V prílohe č. 3 tejto zmluvy sú uvedené údaje o všetkých známych subdodávateľoch zhotoviteľa, ktorí sú známi v čase uzatvorenia tejto zmluvy, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.

9.9. Zhotoviteľ je povinný objednávateľovi oznámiť akúkoľvek zmenu údajov u subdodávateľov, uvedených v prílohe č. 3 tejto zmluvy, a to bezodkladne.

9.10. V prípade zmeny subdodávateľa je zhotoviteľ povinný najneskôr do 5 pracovných dní odo dňa zmeny subdodávateľa predložiť objednávateľovi informácie o novom subdodávateľovi podľa bodu 9.8. tohto článku zmluvy a o predmete subdodávok, pričom pri výbere subdodávateľa musí zhotoviteľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.

9.11. Zhotoviteľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Zhotoviteľ zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.

9.12. Všetky odborné práce musia vykonávať zamestnanci zhotoviteľa alebo jeho subdodávatelia majúci príslušnú kvalifikáciu. Doklad o kvalifikácii zamestnancov je zhotoviteľ na žiadosť objednávateľa povinný predložiť do 3 pracovných dní.

**Článok 10**

**Ďalšie dojednania**

10.1. V prípade, že sa vyskytnú udalosti, ktoré jednej alebo obom zmluvným stranám čiastočne alebo úplne neumožnia plnenie ich povinností podľa tejto zmluvy, sú povinní sa o tom bez zbytočného omeškania informovať a spoločne podniknúť kroky k ich prekonaniu. Nesplnenie tejto povinnosti zakladá nárok na náhradu škody pre tú stranu, ktorá sa porušenia tejto zmluvy v tomto bode nedopustila.

**Článok 11**

**Sankcie**

11.1. Ak je zhotoviteľ v omeškaní s akýmkoľvek plnením podľa tejto zmluvy, objednávateľ má nárok na zmluvnú pokutu vo výške 0,05 % z ceny za každý deň omeškania zhotoviteľa. Výnimku predstavujú okolnosti uvedené v § 374 Obchodného zákonníka.

11.2. Zaplatením zmluvnej pokuty nie je dotknutý nárok na náhradu škody, a to aj vo výške presahujúcej zmluvnú pokutu.

**Článok 12**

**Ukončenie zmluvy**

12.1. Táto zmluva môže byť skončená písomnou dohodou zmluvných strán alebo odstúpením zo strany tej zmluvnej strany, ktorej to umožňuje táto zmluva.

12.2. Objednávateľ je oprávnený odstúpiť od zmluvy pre podstatné porušenie zmluvy najmä v prípade, že predmet plnenia nebude ani po druhom písomnom upozornení z dôvodov výlučne na strane zhotoviteľa vykonané riadne a zhotoviteľ neodstráni vady spôsobom a v lehotách dohodnutých v tejto zmluve. Objednávateľ má právo odstúpiť od zmluvy podľa predchádzajúcej vety najneskôr do 10 dní od doručenia druhého odôvodneného písomného upozornenia zaslaného zhotoviteľovi. V písomnom upozornení objednávateľ presne popíše vady plnenia predmetu zmluvy a poskytne primeraný priestor na nápravu. Odstúpením od zmluvy nie sú dotknuté ustanovenia týkajúce sa ochrany informácií, voľby práva a riešenia sporov.

12.3. Zhotoviteľ je oprávnený odstúpiť od zmluvy v prípade, ak objednávateľ ani po písomnej výzve zhotoviteľa neuhradí faktúru v dodatočnej lehote nie kratšej ako 30 kalendárnych dní po doručení tejto výzvy objednávateľovi.

12.4. Odstúpením od zmluvy niektorej zo zmluvných strán sa zmluva zrušuje ku dňu doručenia odstúpenia druhej zmluvnej strane, pričom účinky odstúpenia sa spravujú príslušnými ustanoveniami Obchodného zákonníka. V prípade odstúpenia od tejto zmluvy si zmluvné strany ponechajú doposiaľ akceptované plnenia, vykonané v súlade s podmienkami uvedenými v tejto zmluve a jej prílohách a úhrady za ne. Ohľadom plnení, ktoré neboli riadne ukončené ku dňu zániku zmluvy, pripraví zhotoviteľ ich inventarizáciu a objednávateľ bude oprávnený ale nie povinný ich prevziať, pokiaľ uhradí príslušnú časť zmluvnej ceny zodpovedajúcej miere rozpracovanosti podľa dohody zmluvných strán.

**Článok 13**

**Záverečné ustanovenia**

13.1. Všetky spory, ktoré vzniknú z tejto zmluvy, vrátane sporov o jej platnosť, výklad alebo ukončenie sú zmluvné strany povinné prednostne riešiť vzájomnými zmierovacími rokovaniami a dohodami.V prípade, že sa vzájomné spory zmluvných strán vzniknuté v súvislosti s plnením záväzkov podľa tejto zmluvy alebo v súvislosti s ňou nevyriešia, zmluvné strany sa dohodli a súhlasia, že všetky spory vzniknuté zo zmluvy, vrátane sporov o jej platnosť, výklad alebo ukončenie, budú riešené na miestne a vecne príslušnom súde Slovenskej republiky podľa právneho poriadku Slovenskej republiky.

13.2. Táto zmluva je uzavretá jej podpisom oboma zmluvnými stranami, stáva sa platnou dňom podpisu oboma zmluvnými stranami a účinnou v deň nasledujúci po dni jej zverejnenia na webovej stránke [www.skalica.sk](http://www.skalica.sk) v zmysle § 47a Občianskeho zákonníka v platnom znení.

13.3. Zmluvné strany sa dohodli, že písomnosti sa doručujú na adresu sídla uvedenú v záhlaví tejto zmluvy, ak neoznámi zmluvná strana inú adresu. Písomnosť sa považuje za doručenú v deň prijatia zásielky uvedený na doručenke alebo v deň odmietnutia zásielky adresátom alebo v posledný deň úložnej lehoty zásielky na pošte, v prípade keď adresát nebol zastihnutý.

13.4. Túto zmluvu je možné meniť a dopĺňať len písomnými dodatkami podpísanými obidvomi zmluvnými stranami.

13.5. Táto zmluva je napísaná v piatich vyhotoveniach, každé s platnosťou originálu, z ktorých objednávateľ obdrží tri vyhotovenia a zhotoviteľ obdrží dve vyhotovenia.

13.6. Pokiaľ by sa ktorékoľvek z ustanovení tejto zmluvy stalo neplatným, v dôsledku jeho rozporu s právnymi predpismi SR a EÚ, nespôsobuje to neplatnosť tejto zmluvy ako celku. Zmluvné strany sa v takom prípade zaväzujú bezodkladne vzájomným rokovaním nahradiť neplatné zmluvné ustanovenie novým platným ustanovením tak, aby zostal zachovaný účel tejto zmluvy a obsah jednotlivých ustanovení tejto zmluvy.

13.7. Táto zmluva vrátane jej prílohy predstavuje úplnú dohodu zmluvných strán o predmete tejto zmluvy a nahradzuje všetky predchádzajúce dohody medzi účastníkmi ústne i písomné. Ustanovenia tejto zmluvy majú prednosť pred ustanoveniami jej príloh.

13.8. Zhotoviteľ nie je oprávnený bez predchádzajúceho písomného súhlasu objednávateľa postúpiť akékoľvek svoje práva z tejto zmluvy na tretiu osobu.

13.9. Rozhodným právom pre všetky právne vzťahy súvisiace s touto zmluvou je právo platné v Slovenskej republike. Práva a povinnosti, ktoré vznikli na základe tejto zmluvy, alebo v súvislosti s touto zmluvou sa riadia Obchodným zákonníkom, a tam, kde to vyplýva z príslušných právnych predpisov aj zákonom č. 40/1964 Zb. Občiansky zákonník v znení neskorších predpisov.

13.10. Zmluvné strany po prečítaní tejto zmluvy vyhlasujú, že súhlasia s jej obsahom a prílohami, ktoré sú súčasťou tejto zmluvy. Táto zmluva bola uzavretá podľa skutočnej a slobodnej vôle zmluvných strán.

V ....................dňa ................ V Skalici dňa ................................

Za zhotoviteľa Za objednávateľa

.................................................. ..................................................

Ing. Ľudovít Barát

primátor